It-Tieni Pitazz – Paragrafi 631-640 O Ġesu' tiegħi, it-Tjubija Tiegħek hija iktar milli aħna lkoll nistgħu nifhmu, u ħadd m'hu ser jasal sat-tarf tal-ħniena Tiegħek. It-telfien hu għal dik ir-ruħ li trid tintilef; imma għal dik li tixtieq is-salvazzjoni, hemm l-oċejan li ma jispiċċa qatt tal-ħniena tal-Mulej li hi tista' tiġbed minnha. Kif jista' reċipjent ċkejken iżomm ġo fih l-oċejan li ħadd ma' jista' jkejjel il-fond tiegħu? Kif kont qiegħda nsellem lis-sorijiet u filwaqt tat-tluq, waħda minnhom damet tiskuża ruħha miegħi għax kienet għenitni daqshekk ftit fid-dmirijiet tiegħi, u mhux biss għax kienet ittraskurat li tgħinni, imma wkoll għax kienet ippruvat tagħmilli l-affarijiet iktar diffiċli. Iżda, f'qalbi, jiena kont inħares lejha bħala benefattriċi kbira, għax kienet ġegħlitni nħaddem ġewwa fija l-paċenzja tant li waħda mis-sorijiet anzjani darba kienet qalet. "Swor Fawstina żgur li hi jew belha jew qaddisa, għax ngħid id-dritt, persuna ordinarja ma kenitx tissaporti li jkollha lil xi ħadd il-ħin kollu jagħmel dawn l-affarijiet biex jinkiha." Iżda, jiena kont dejjem ersaqt lejha b'intenzjonijiet tajbin. Dik is-soru partikolari kienet ippruvat tagħmilli x-xogħol tiegħi iktar diffiċli sal-punt li, minkejja l-isforzi tiegħi, xi drabi kien irnexxielha teqred xi ħaġa li kienet magħmula sewwa, bħalma hi stess ammettietli meta jiena kont tielqa u talbitni skuża għal din il-ħaġa. Jiena ma kontx ridt ngħarbel l-intenzjonijiet tagħha, imma kont ħadtha bħala prova minn idejn Alla. . . Għalija hija sorpriża kbira kif xi ħadd jista' jkun għajjur daqshekk. Meta jiena nara t-tajjeb f'xi ħaddieħor, jiena nifraħ bih daqslikieku kien tiegħi. Il-ferħ tal-oħrajn hu l-ferħ tiegħi, u t-tbatija tal-oħrajn hi t-tbatija tiegħi, għax jekk ma jkunx hekk, ma kontx nażżarda nikkomunika mal-Mulej Ġesu'. L-ispirtu ta' Ġesu' huwa dejjem sempliċi, manswet, sinċier; il-malizzja kollha, l-għira u kattiverja moħbijin taħt tbissima ta' intenzjonijiet tajba huma xjaten ċkejknin li jafu x'inhuma jagħmlu. Kelma ħarxa ħierġa minn imħabba sinċiera ma tweġġax lill-qalb. 22 ta' Marzu (1936). X'ħin wasalt Varsavja, dħalt fil-kappella ż-żgħira għal waqt wieħed biex nirringrazzja lill-Mulej li kien tani vjaġġ tajjeb, u tlabt lill-Mulej jagħtini l-għajnuna u l-grazzja li kelli bżonn għal dak kollu li kien hemm jistennieni hawnhekk. F'kollox issottomettejt ruħi għar-rieda mqaddsa Tiegħu. Smajt dan il-kliem: Tibża' minn xejn; id-diffikultajiet kollha jservu sabiex titwettaq ir-rieda Tiegħi. 25 ta' Marzu. Filgħodu waqt il-meditazzjoni l-preżenza ta' Alla daret miegħi b'mod speċjali, għax rajt il-kobor, li ma tistax tkejlu, ta' Alla, u fl-istess ħin, kif Hu jindenja jitbaxxa lejn il-ħlejjaq Tiegħu. Imbagħad rajt lil Omm Alla, li qaltli: O, kemm togħġob lil Alla dik ir-ruħ li timxi bil-fedelta' fuq l-ispirazzjonijiet tal-grazzja Tiegħu! Jiena tajt il-Feddej lid-dinja; inti għandek tkellem lid-dinja dwar il-ħniena kbira Tiegħu u tħejjija għat-Tieni Miġja ta' Dak li għad irid jiġi, mhux bħala Salvatur ħanin, imma bħala Mħallef ġust. O, kemm tkun terribli dik il-ġurnata! Il-jum tal-ġustizzja, il-jum tal-korla divina huwa fiss. L-anġli jirtogħdu quddiemu. Kellem lill-erwieħ dwar din il-ħniena kbira sakemm għad hemm żmien li (tingħata) il-ħniena. Jekk inti ma titkellimx issa, inti jkollok twieġeb għal għadd kbir ta' erwieħ f'dak il-jum terribli. Tibża' minn xejn. Ibqa' fidila sal-aħħar. Jiena nisspimatizza miegħek. Meta wasalt Walendow, waħda mis-sorijiet tatni din il-merħba: "Sor, issa li inti ġejt għandna hawnhekk, kollox ser imur sewwa." Jiena għidtilha, "Għaliex qed titkellem hekk, Sor?" Hija wieġbet li kienet qed tħoss din il-ħaġa ġewwa ruħha. Din il-persuna partikolari hi mimlija sempliċita' u togħġob ħafna lill-Qalb ta' Ġesu'. Id-dar kellha diffikultajiet verament kbar (fil-finanzi). . . Minix ser insemmihom kollha hawnhekk. Qrar. Filwaqt li kont qiegħda nħejji ruħi għall-qrar, jiena għidt lil Ġesu', moħbi fis-Sagrament Imqaddes, "Ġesu', jiena qiegħda nitolbok tkellimni bil-fomm ta' dan is-saċerdot. U dan ikun sinjal għalija għax hu ma jaf b'xejn li Inti tridni nwaqqaf dik il-Kongreagazzjoni tal-Ħniena. Għidlu jgħidli xi ħaġa dwar din il-ħniena." X'ħin ersaqt lejn il-konfessinarju u bdejt il-qrara tiegħi, is-saċerdot waqqafni u beda jkellimni dwar il-ħniena kbira ta' Alla, u hu tkellem b'iktar qawwa dwarha milli qatt kont smajt lil xi ħadd jitkellem dwarha qabel. U hu staqsieni, "Taf li l-ħniena tal-Mulej hi ikbar mill-opri Tiegħu kollha, li hi l-quċċata u l-kuruna tal-opri Tiegħu?" U qgħadt nisma' b'attenzjoni dan il-kliem li l-Mulej kien qed jgħid permezz ta' fomm is-saċerdot. Għalkemm jiena nemmen li jkun Alla dejjem li jitkellem b'fomm is-saċerdot fil-konfessinarju, jiena kelli esperjenza ta' din il-ħaġa b'mod speċjali f'dik l-okkażjoni. Għalkemm ma rrivelajt xejn dwar il-ħajja divina li kelli ġewwa ruħi u jiena akkużajt ruħi biss min-nuqqasijiet tiegħi, is-saċerdot stess kellimni ħafna dwar dak li kien għaddej ġewwa ruħi u obbligani nkun fidila mal-ispirazzjonijiet ta' Alla. Huwa qalli, "Int miexja fil-ħajja flimkien ma' Omm Alla, li wieġbet bil-fedelta' għal kull ispirazzjoni divina." O Ġesu' tiegħi, min qatt jista' jifhem it-tjubija Tiegħek? Ġesu', keċċi minni l-ħsibijiet li ma jaqblux mar-rieda Tiegħek. Jiena naf li issa xejn ma jorbotni ma' din l-art ħlief din l-opra tal-ħniena. Il-Ħamis. Waqt l-adorazzjoni ta' filgħaxija, rajt lil Ġesu' fflaġellat u ttorturat. Huwa qalli, Binti, Jiena nixtieq li wkoll l-iċken affarijiet, inti tiddependi mill-konfessur tiegħek. L-ikbar sagrifiċċji tiegħek ma jogħġbunix jekk inti twettaqhom mingħajr il-permess konfessur, mill-banda l-oħra, l-iċken sagrifiċċju hu ta' valur kbir f'għajnejja, jekk ikun magħmul bil-permess tiegħu. L-ikbar opri m'huma tal-ebda valur f'għajnejja jekk jitwettqu biex jissodisfaw ir-rieda tiegħek, u spiss dawn ma jkunux jaqblu mar-rieda Tiegħi, u jistħoqqilhom kastig iktar minn premju. U mill-banda l-oħra, anke l-iċken waħda mill-azzjonijiet tiegħek, jekk tkun magħmula bil-permess tal-konfessur, tkun mogħġuba f'għajnejja u għażiża ħafna għalija. Dejjem żomm din il-ħaġa f'moħħok. Kun dejjem għassa, għax ħafna erwieħ għad jerġgħu lura mill-bibien tal-infern u jqimu l-ħniena Tiegħi. Imma tibża' minn xejn, għax Jiena miegħek. Kun af li waħdek inti ma tista' tagħmel xejn. Fl-ewwel ġimgħa tax-xahar, qabel it-Tqarbin, jiena rajt pissidi kbir mimli ostji qaddisa. Id żammet il-pissidi quddiemi, u jiena ħadtu f'idejja. Kien hemm elf ostja ħajjin ġewwa fih. Imbagħad smajt vuċi, Dawn huma ostji li rċevewhom l-erwieħ li inti akkwistajt għalihom il-grazzja ta' konverżjoni vera matul dan ir-Randan. Dan ġara ġimgħa qabel il-Ġimgħa l-Kbira. Jiena għaddejt dan il-jum f'ġabra kbira interna, niżvojta lili nnifsi minħabba l-erwieħ.
Djarju ta' Swor Fawstina – It-2 Pitazz (par.631-640)